CELEX: 32021R2259
Language: bg
Date: 2021-12-15 00:00:00
Title: Регламент (ЕС) 2021/2259 на Европейския парламент и на Съвета от 15 декември 2021 година за изменение на Регламент (ЕС) № 1286/2014 по отношение на удължаването на срока на действие на преходните разпоредби за управляващите дружества, инвестиционните дружества и лицата, които консултират относно или продават дялове от предприятия за колективно инвестиране в прехвърлими ценни книжа (ПКИПЦК) и фондове, различни от ПКИПЦК (текст от значение за ЕИП)

20.12.2021   
               
               
                  BG
               
               
                  Официален вестник на Европейския съюз
               
               
                  L 455/1
               
            
         РЕГЛАМЕНТ (ЕС) 2021/2259 НА ЕВРОПЕЙСКИЯ ПАРЛАМЕНТ И НА СЪВЕТА
         от 15 декември 2021 година
         за изменение на Регламент (ЕС) № 1286/2014 по отношение на удължаването на срока на действие на преходните разпоредби за управляващите дружества, инвестиционните дружества и лицата, които консултират относно или продават дялове от предприятия за колективно инвестиране в прехвърлими ценни книжа (ПКИПЦК) и фондове, различни от ПКИПЦК
         (текст от значение за ЕИП)
         ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
         като взеха предвид Договора за функционирането на Европейския съюз, и по-специално член 114 от него,
         като взеха предвид предложението на Европейската комисия,
         след предаване на проекта на законодателния акт на националните парламенти,
         като взеха предвид становището на Европейския икономически и социален комитет (1),
         в съответствие с обикновената законодателна процедура (2),
         като имат предвид, че:
         
                     (1)
                  
                  
                     Член 5 от Регламент (ЕС) № 1286/2014 на Европейския парламент и на Съвета (3) изисква от създателите на пакети с инвестиционни продукти на дребно и основаващи се на застраховане инвестиционни продукти (ПИПДОЗИП), преди да предоставят даден ПИПДОЗИП на инвеститорите на дребно, да съставят и публикуват основен информационен документ (ОИД).
                  
               
                     (2)
                  
                  
                     Член 32, параграф 1 от Регламент (ЕС) № 1286/2014 освобождава до 31 декември 2021 г. (наричани по-нататък „преходните разпоредби“) управляващите дружества съгласно определението в член 2, параграф 1, буква б) от Директива 2009/65/ЕО на Европейския парламент и на Съвета (4), инвестиционните дружества, посочени в член 27 от същата директива, и лицата, които консултират относно или продават дялове на предприятия за колективно инвестиране в прехвърлими ценни книжа (ПКИПЦК), посочени в член 1, параграф 2 от същата директива от задълженията, предвидени в този регламент, и следователно от изискването за съставяне на ОИД. В съответствие с член 32, параграф 2 от Регламент (ЕС) № 1286/2014, когато държава членка прилага правилата за формата и съдържанието на основния информационен документ за инвеститорите, както е посочено в членове 78—81 от Директива 2009/65/ЕО, спрямо фондове, които не са ПКИПЦК, предлагани на инвеститори на дребно, преходните разпоредби се прилагат към управляващите дружества, инвестиционните дружества и лицата, които предоставят консултации относно или продават на инвеститорите на дребно дялове на такива фондове, различни от ПКИПЦК.
                  
               
                     (3)
                  
                  
                     С Делегиран регламент (ЕС) 2017/653 на Комисията (5) се допълва Регламент (ЕС) № 1286/2014, като се определят регулаторни технически стандарти по отношение на представянето, съдържанието и стандартния формат на ОИД, методиката за представяне на риска и възвръщаемостта и за изчисляването на разходите, условията и минималната честота за преразглеждане на информацията, съдържаща се в ОИД, и условията за предоставяне на ОИД на инвеститорите на дребно.
                  
               
                     (4)
                  
                  
                     На 7 септември 2021 г. Комисията прие Делегиран регламент за изменение на регулаторните технически стандарти, определени в Делегиран регламент (ЕС) 2017/653, по отношение на основната методика и представянето на сценариите за резултатите, представянето на разходите и методиката за изчисляване на обобщените показатели за разходите, представянето и съдържанието на информацията за резултатите за минали периоди и представянето на разходите при ПИПДОЗИП, при които се предлага набор от инвестиционни варианти, както и по отношение на съобразяването на преходния режим за посочените в член 32 от Регламент (ЕС) № 1286/2014 създатели на ПИПДОЗИП, предлагащи дялове от фондове като инвестиционни варианти за базов инструмент, с удължения преходен режим по същия член. Датата на прилагане на този делегиран регламент е 1 юли 2022 г., но е важно да бъде отразена необходимостта да се даде достатъчно време на управляващите дружества, инвестиционните дружества и лицата, които консултират относно или продават дялове на ПКИПЦК и фондове, различни от ПКИПЦК, да се подготвят за изтичането на действието на преходните разпоредби и следователно за задължението за съставяне на ОИД.
                  
               
                     (5)
                  
                  
                     За да се гарантира, че необходимостта от осигуряване на достатъчно време за подготовка във връзка със задължението за съставяне на ОИД е удовлетворена, е нужно срокът на действие на преходните разпоредби да се удължи до 31 декември 2022 г.
                  
               
                     (6)
                  
                  
                     Поради това Регламент (ЕС) № 1286/2014 следва да бъде съответно изменен.
                  
               
                     (7)
                  
                  
                     Целта на Регламент (ЕС) № 1286/2014 е да се създадат условия за инвеститорите на дребно да вземат по-добре информирани инвестиционни решения. Независимо от добрите намерения, залегнали в Регламент (ЕС) № 1286/2014, след приемането на регламента бяха изразени някои опасения, включително по отношение на необходимостта от по-ясно определение на „инвеститор на дребно“, продуктовия обхват на посочения регламент, премахването на хартиения носител по подразбиране, когато ПИДОЗИП се предлагат пряко, концепцията за последователни транзакции и предоставянето на преддоговорна информация на професионални инвеститори. На тези опасения трябва да се обърне внимание своевременно, за да се подобри доверието на инвеститорите на дребно във финансовите пазари, както в полза на дружествата, търсещи финансиране, така и в дългосрочна полза на инвеститорите. Необходимостта от по-широк преглед вече е застъпена в Регламент (ЕС) № 1286/2014 и спешността на извършването му остава непроменена. Въз основа на такъв преглед, извършен в съответствие с Регламент (ЕС) № 1286/2014, се очаква Комисията спешно да представи на Европейския парламент и на Съвета доклад, придружен по целесъобразност от предложение за преодоляване на съществуващите ограничения.
                  
               
                     (8)
                  
                  
                     Предвид малкото време, което остава до изтичането на първоначалния срок на преходните разпоредби, настоящият регламент следва да влезе в сила незабавно,
                  
               ПРИЕХА НАСТОЯЩИЯ РЕГЛАМЕНТ:
         
            Член 1
            В член 32, параграф 1 от Регламент (ЕС) № 1286/2014 датата „31 декември 2021 г.“ се заменя с „31 декември 2022 г.“.
         
         
            Член 2
            Настоящият регламент влиза в сила в деня след публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Страсбург на 15 декември 2021 година.
            
               
                  За Европейския парламент
               
               
                  Председател
               
               D. M. SASSOLI
            
            
               
                  За Съвета
               
               
                  Председател
               
               A. LOGAR
            
         
         
            (1)  Становище от 20 октомври 2021 г. (все още непубликувано в Официален вестник).
         
            (2)  Позиция на Европейския парламент от 23 ноември 2021 г. (все още непубликувана в Официален вестник) и решение на Съвета от 9 декември 2021 г.
         
            (3)  Регламент (ЕС) № 1286/2014 на Европейския парламент и на Съвета от 26 ноември 2014 г. относно основните информационни документи за пакети с инвестиционни продукти на дребно и основаващи се на застраховане инвестиционни продукти (ПИПДОЗИП) (ОВ L 352, 9.12.2014 г., стр. 1).
         
            (4)  Директива 2009/65/ЕО на Европейския парламент и на Съвета от 13 юли 2009 г. относно координирането на законовите, подзаконовите и административните разпоредби относно предприятията за колективно инвестиране в прехвърлими ценни книжа (ПКИПЦК) (ОВ L 302, 17.11.2009 г., стр. 32).
         
            (5)  Делегиран регламент (ЕС) 2017/653 на Комисията от 8 март 2017 г. за допълване на Регламент (ЕС) № 1286/2014 на Европейския парламент и на Съвета относно основните информационни документи за пакети с инвестиционни продукти на дребно и основаващи се на застраховане инвестиционни продукти (ПИПДОЗИП) чрез определяне на регулаторните технически стандарти за представянето, съдържанието, преразглеждането и изменението на основните информационни документи, както и за условията за изпълнение на изискването за предоставяне на тези документи (ОВ L 100, 12.4.2017 г., стр. 1).